
Másodéves tanulmányaim során, órai kereteken belül kaptam a feladatot, hogy megtervezzek és megvalósítsak egy olyan szobrot, melynek kitételei a következők voltak: mozgatható vagy forgatható legyen, valamint hogy súlypontjainak áthelyezése megoldható legyen.
A legteljesebb geometriai formából, a körből indultam ki, és annak különböző változataiból, torzóiból. Így jutottam el a körcikkely valamint a cseppforma párosításához, mivel mindenféleképpen olyan forgástestekre volt szükségem, ami – akár egy csontízesülés, vagy egy mechanikus gömbcsukló – elforog, elmozdul egymás mellett. Viszont itt nem használtam semmilyen féle segédanyagot, mint a csontoknál az ízületi folyadék vagy a fémeknél a hidraulikus olaj.
Az én tervemnél folyamatosan látható és követhető a mozgást végző szerkezeti rendszer. Az alap koncepcióm az volt, hogy a műalkotásom forgatható, mozgatható legyen, emellett interaktivitásra törekedtem. Mindezek mellett azt akartam elérni, hogy tulajdonságaival színesítse környezetét, és alkalmazkodjon az adott kiállítási helyszínhez.




